Kategorizácia dobrovoľných hasičských zborov rozhnevala starostov. Nepoznajú kritéria zaradzovania, hnevajú ich aj veľké rozdiely v dotáciách medzi jednotlivými kategóriami.
VITANOVÁ. Od 1. apríla bude platiť novela zákona o dobrovoľnej požiarnej ochrane. Zbory sa mali deliť do kategórií až po vydaní vyhlášky ministerstva vnútra, ktorá má byť vydaná v priebehu apríla. Skupiny sú však už niekoľko týždňov určené, dobrovoľní hasiči majú na účte aj dotácie. Problém je v tom, že väčšina oravských zborov je zaradených do najnižšej skupiny C, od štátu dostali len 700 eur. Zbory v A majú o 2300 eur viac.
Nespravodlivé delenie
"Keď už chcel niekto niečo riešiť, mal dať všetkých na rovnakú štartovaciu čiaru," hovorí starosta Vitanovej Štefan Ondrík. "Takéto prerozdelenie je nespravodlivé. Ja 2300 eur nenájdem len tak na ceste, aby som ich mohol dať hasičom. A pritom máme zbor na dobrej úrovni, k požiarom sme schopní vyraziť do 20 minút, sme strediskovou dedinou smerom na Liptov, Poľsko a zvyšok Oravy. No napriek tomu sme v najnižšej skupine. Kto a podľa čoho to rozdeľoval? Mrzí ma, že sa na Slovensku stále podporujú len určité skupiny. Nerobíme o nič menej ako mnohé iné zbory a dostaneme podstatne menej peňazí."
Na Orave sú v najvyššej skupine s tritisíceurovou dotáciou zaradené len dva dobrovoľné zbory – tvrdošínsky a suchohorský. Sedem zborov z Námestovského okresu je v kategórii B s dvetisíceurovou dotáciou a všetky zvyšné zbory sú v C. "Je v poriadku, že sa urobila kategorizácia," hovorí trstenský primátor Jozef Ďubjak. "Ide však o peniaze. Je rozdiel dostať 3000 eur a 700. Nechceme byť v A, nemáme na to, aby sme vyrazili do desiatich minút, ale necítime sa na najnižšiu skupinu a určite ani mnoho ďalších zborov."
Predčasné rozdelenie
Kategorizácia dobrovoľníkov je údajne urobená na základe odporúčania profesionálnych hasičov. Ani tí to však celkom nepripúšťajú. "Asi pred dvomi rokmi sme robili analýzu podľa počtu obyvateľov, počtu výjazdov, vzdialeností," hovorí Jaroslav Karas z Okresného riaditeľstva hasičského a záchranného zboru v Dolnom Kubíne. "Už vtedy však boli kritériá nastavené zle. Naše analýzy boli len odporúčajúce, aj kategórií bolo viac, ako sa napokon určilo. Robili sme to na pomoc našim dobrovoľným hasičom, vieme, aký majú dosah. Keď som videl konečné delenie, bol som šokovaný."
Paradoxom je, že kategorizácia mala byť podľa platného, ale zatiaľ neúčinného zákona urobená až po 1. apríli na základe vyhlášky. Oficiálne sú však zbory rozdelené od februára. Dobrovoľné zbory teraz majú podávať žiadosti, v ktorých uvedú, do akej kategórie chcú byť zaradené. "Je to zvláštne, pretože sú určené kritériá a tabuľky, o ktorých netušíme, kde sa zobrali, keďže nie sú v zákone a neexistuje ani vyhláška," povedal Ján Banovčan, predseda Združenia miest a obcí Hornej Oravy.
Nové žiadosti
Predseda Územného výboru Dobrovoľnej požiarnej ochrany Peter Sršeň odporučil, aby si všetky zbory dali do žiadosti zaradenie do strednej skupiny. Ak sa cítia na A, môžu požiadať aj o A. Otázne však je, či budú aj zaradení podľa žiadosti. Ďalšia kategorizácia bude nepochybne závisieť aj od dostupných peňazí. Dôjde k nej však pravdepodobne až budúci rok, keďže teraz už hasiči peniaze dostali.
Problémom je aj zmena pojmov. Obecný hasičský zbor, ktorý je povinná zriadiť obec, dostáva názov dobrovoľný hasičský zbor. Tak isto sa volá aj druhá organizácia, nespadajúca pod obec, ale pod dobrovoľnú požiarnu ochranu, ktorá má vlastnú právnu subjektivitu. "Zákon nie je urobený šťastne, ale existuje, musíme sa snažiť robiť všetko preto, aby boli spokojné obidve strany," povedal Peter Sršeň.